KIRJALLINEN KYSYMYS E-1349/02 esittäjä(t): Pere Esteve (ELDR) ja Carles-Alfred Gasòliba i Böhm (ELDR)komissiolle. Teruelin maakunnan syrjiminen rakennerahastoissa.



Virallinen lehti nro 301 E , 05/12/2002 s. 0130 - 0131



KIRJALLINEN KYSYMYS E-1349/02 esittäjä(t): Pere Esteve (ELDR) ja Carles-Alfred Gasòliba i Böhm (ELDR)komissiolle (13. toukokuuta 2002) Aihe: Teruelin maakunnan syrjiminen rakennerahastoissa Euroopan parlamentin harvaan asutuista alueista 30. maaliskuuta 1993 annetussa mietinnössä A3-0115/93 (aluepolitiikka-, liikenne- ja matkailuvaliokunta, esittelijänä Moretti) varoitetaan, että väestön epätasainen jakaantuminen vääristää monissa tapauksissa todellisuutta, joka piiloutuu tilastotietojen varjoon. Tämän vuoksi rakennerahastojen tukemien alueiden määrittämiseksi käytetyt tekijät ovat riittämättömiä. Mietinnössä arvioidaan, että rakennerahastoista tukea saavien alueiden määrittämisessä käytetyt indikaattorit, esimerkiksi bruttokansantuote asukasta kohden, ovat riittämättömiä paljastamaan alikehitystä Euroopan unionin sisällä ja määrittämään yhteisön aluepolitiikan ensisijaisia kohteita. Mietinnössä suositellaan tukeutumista tilastotietoihin, joissa viitataan NUTS III -tasoa alempiin yksikköihin, jotta ongelmat voitaisiin määrittää tarkemmin. Myöhemmin komissio esitti asetusmuutosehdotuksen(1), jossa määritellään objektiiviset, selkeät, puolueettomat ja kestävät kriteerit. Nykyiset luokitukset NUTS 1, 2 ja 3 eivät vieläkään vastaa kyseisiä tavoitteita ja ehdotuksessa laaditut kriteerit jätetään usein huomioimatta, minkä vuoksi lopullinen tavoite toteuttaa todellisuudessa keskenään vertailukelpoisia alueellisia tilastoja jää häilyväksi. Asetusehdotuksessa jätetään avoimeksi mahdollisuus sisällyttää alempia tasoja nykyisiin NUTS-luokituksiin (4 ja 5), mutta alemmat tasot eivät vaikuta hyödyllisiltä kriisialueiden tunnustamiseksi. Espanjassa Teruelin maakunta on siinä mielessä erikoinen, että se kuuluu Aragónin autonomiseen alueeseen, joka on yksi Espanjan tasapainoisimmista autonomisista alueista, mutta samalla maakunta on yksi harvaan asutuimmista maakunnista. Jatkuvan väestönkadon ja väestön asteittaisen ikääntymisen seurauksena samojen varallisuusarvojen mukaan suhteellinen bruttokansantuote asukasta kohden kasvaa. Edellä mainitut seikat osoittavat, että kyseinen indikaattori ei heijasta maakunnan todellista kehittymistä, kuten ensimmäisessä kappaleessa mainitussa Euroopan parlamentin mietinnössä todettiin. Onko komissio tietoinen tällaisen vääristymän olemassaolosta? Aikooko komissio näissä olosuhteissa toteuttaa uudistuksia asian suhteen siten, että tavoitteena olisi laatia uudet valintakriteerit kehittyneiden ja vähemmän kehittyneiden alueiden määrittämiseksi vuoteen 2006 mennessä? Onko mahdollista, että Teruel saisi osakseen erityiskohtelua (kuten saaret tai kaikkein syrjäisimmät alueet) vähäisen väestömäärän takia vuoteen 2006 asti? (1) KOM(2001) 83, EYVL C 180 E, 26.6.2001, s. 108. Michel Barnier'n komission puolesta antamayhteinen vastauskirjallisiin kysymyksiin E-1349/02 ja E-1396/02 (3. heinäkuuta 2002) Rakennerahastojen tavoite 1 ja 2 -alueiden tukikelpoisuutta koskevat edellytykset ohjelmakaudella 20002006 vahvistetaan rakennerahastoja koskevista yleisistä säännöksistä 21 päivänä kesäkuuta 1999 annetussa neuvoston asetuksessa (EY) N:o 1260/1999(1). Tavoite 1 ja 2 -alueita ovat alueet, jotka vastaavat tilastollisen alueluokituksen tasoa II (NUTS II). Tavoite 2 -alueet ovat NUTS III -tason alueita tai näillä alueilla heikoimmassa asemassa olevia alueita. Teruelin maakunta kuuluu NUTS III -tasolle eikä näin ollen täytä tavoite 1 -alueen edellytyksiä. Maakunnan sosioekonomisten ongelmien takia Teruel täyttää tavoite 2 -alueen edellytykset kuluvalla ohjelmakaudella. Kyseisiin edellytyksiin kuuluu väestöntiheys. Lisäksi Teruelin erityistilanne on jo otettu huomioon Aragónia varten laaditussa yhtenäisessä ohjelma-asiakirjassa. Harvaan asuttujen alueiden erityispiirteet on nimenomaisesti otettu huomioon alueellisia valtiontukia koskevissa suuntaviivoissa. Toisaalta se, että alue on harvaan asuttu, on riittävä kelpoisuusedellytys aluetukeen Euroopan yhteisön perustamissopimuksen 87 artiklan 3 kohdan c alakohdan poikkeuksen nojalla. Toisaalta tällaisille alueille myönnettävien investointitukien enimmäismääräksi on vahvistettu 30 prosentin nettoavustusekvivalentti (NAE) normaalin 20 prosentin sijaan. Näitä säännöksiä sovelletaan täysin Teruelin maakuntaan. Säätääkseen lujan ja avoimen oikeusperustan komissio teki helmikuussa 2001 tilastollista alueluokitusta (NUTS)(2) koskevan ehdotuksen Euroopan parlamentin ja neuvoston asetukseksi. Ehdotus on osa parlamentille annettavaa kertomusta, ja se on tässä vaiheessa neuvoston käsiteltävänä. Asetuksen tavoitteita ovat muun muassa jäsenvaltioiden aluejaottelun objektiiviset kriteerit, jotta varmistetaan vertailukelpoisuus ja puolueettomuus alueellisia tilastoja laadittaessa. Espanjaa koskevassa kyseisen ehdotuksen liitteessä II autonomiset alueet rinnastetaan NUTS II -tasoon. Koheesiopolitiikan vuoden 2006 jälkeisen tulevaisuuden määrittelemiseksi komissio on käynnistänyt laajan keskustelun julkaisemalla toisen taloudellista ja sosiaalista koheesiota käsittelevän kertomuksen(3). Tässä kertomuksessa komissio lukee koheesiopolitiikan mahdollisiin painopistealueisiin tulevaisuudessa sellaiset alueet, joilla on vakavia maantieteellisiä haittoja ja luonnonhaittoja sekä harva asutus. Keskustelu on käynnissä, ja komissio antaa neuvostolle ja parlamentille ajallaan koheesiota käsittelevässä kolmannessa kertomuksessaan ehdotuksensa siitä, mikä on paras tapa ottaa huomioon nämä erityispiirteet tulevaisuuden aluepolitiikassa. (1) EYVL L 161, 26.6.1999. (2) EYVL C 180 E, 26.6.2001. (3) KOM(2001) 24, lopullinen.